KOMMISSIONENS BESLUTNING af 25. april 1997 om nyaffattelse af beslutning 96/536/EF om fastsættelse af listen over de mælkebaserede produkter, for hvilke medlemsstaterne kan indrømme individuelle eller generelle undtagelser efter artikel 8, stk. 2, i direktiv 92/46/EØF, og om arten af de undtagelser, der gælder for fremstillingen af disse produkter (97/284/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (1), senest ændret ved Rådets direktiv 96/23/EF (2), særlig artikel 8, stk. 2, og

ud fra følgende betragtninger:

Efter artikel 8, stk. 2, første afsnit, i direktiv 92/46/EØF kan medlemsstaterne indrømme individuelle eller generelle undtagelser fra visse bestemmelser i nævnte direktiv;

efter Kommissionens beslutning 96/536/EF (3) bemyndiges medlemsstaterne til at indrømme visse undtagelser fra artikel 7, del A, nr. 1 til 4, i direktiv 92/46/EØF, og arten af disse undtagelser er defineret i nævnte beslutning;

teksten til nævnte beslutning bør tilpasses for at gøre den mere klar, og desuden bør der ikke offentliggøres en liste over mælkebaserede produkter, for hvilke medlemsstaterne kan indrømme individuelle eller generelle undtagelser efter artikel 8, stk. 2, i direktiv 92/46/EØF;

undtagelser, som medlemsstaterne indrømmer efter beslutning 96/536/EF, giver ikke producenterne af de pågældende produkter ret til at markedsføre produkterne med en betegnelse, der er forbeholdt efter Rådets forordning (EF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (4), senest ændret ved forordning (EF) nr. 535/97 (5);

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Teksten til beslutning 96/536/EF affattes således:

»Artikel 1

Efter artikel 8, stk. 2, i direktiv 92/46/EØF forstås, når denne beslutning anvendes, ved mælkebaserede produkter med traditionelle karakteristika, mælkebaserede produkter, der er:

- historisk anerkendte, eller

- fremstillet efter tekniske referencer eller fabrikationsmetoder, der er fastlagt ved regler eller registreret i den medlemsstat, hvor produktet traditionelt fremstilles, eller

- beskyttet ved en national, regional eller lokal lov i den medlemsstat, hvor produktet traditionelt fremstilles.

Artikel 2

Medlemsstaterne bemyndiges til at indrømme de virksomheder, der fremstiller bestemte mælkebaserede produkter med traditionelle karakteristika som beskrevet i artikel 1, individuelle eller generelle undtagelser fra de krav, der er fastsat i:

a) Bilag B, kapitel I, punkt 6, og i bilag C, kapitel III, punkt 2, i direktiv 92/46/EØF; for så vidt angår arten af de materialer, der indgår i det specifikke udstyr til tilberedning, indpakning og emballering af disse produkter.

Dette udstyr skal dog konstant holdes fuldstændig rent, og det skal regelmæssigt rengøres og desinficeres.

b) Bilag B, kapitel I, punkt 2, litra a), b), c) og d), i direktiv 92/46/EØF, for så vidt angår lagrings- og modningsrummene for disse produkter.

Lagrings- og modningsrummene kan have geologisk naturlige vægge, og de kan have vægge, gulve, lofter og/eller døre, der hverken er glatte, uigennemtrængelige eller resistente, og som ikke er forsynet med lys belægning eller ikke består af uforanderlige materialer. På grund af den særlige flora, der er forbundet med stedet, skal hyppigheden og arten af rummenes rengøring og desinficering være tilpasset denne form for aktivitet.«

Artikel 2

Denne beslutning er rettet til medlemsstaterne.

Udfærdiget i Bruxelles, den 25. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 14. 9. 1992, s. 1.

(2) EFT nr. L 125 af 23. 5. 1996, s. 10.

(3) EFT nr. L 230 af 11. 9. 1996, s. 12.

(4) EFT nr. L 208 af 24. 7. 1992, s. 1.

(5) EFT nr. L 83 af 25. 3. 1997, s. 3.